text: РЕГЛАМЕНТ ЗА ИЗПЪЛНЕНИЕ (ЕС) № 1044/2013 НА КОМИСИЯТА
  от 25 октомври 2013 година
  за изменение на приложение IV към Регламент (ЕС) № 206/2010 по отношение на образеца на ветеринарен сертификат за пратки с пчелни майки и земни пчели майки
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 92/65/ЕИО на Съвета от 13 юли 1992 г. за определяне на ветеринарно-санитарните изисквания относно търговията и вноса в Общността на животни, сперма, яйцеклетки и ембриони, които не са предмет на ветеринарно-санитарните изисквания, определени в специалните правила на Общността, посочени в приложение А, раздел I към Директива 90/425/ЕИО (1), и по-специално член 17, параграф 2, буква б) и член 19, буква б) от нея,
  като има предвид, че:
  (1)
  В Директива 92/65/ЕИО се определят ветеринарно-санитарните изисквания относно търговията и вноса в Съюза на животни, сперма, яйцеклетки и ембриони, които не са предмет на ветеринарно-санитарните изисквания, определени в специалните актове на Съюза, на които се прави позоваване в приложение Е към настоящия регламент.
  (2)
  Вароатозата при пчелите е включена в списъка в приложение Б към Директива 92/65/ЕИО. Болестта се причинява от ектопаразит от рода Varroa и за нейното наличие има сигнали от цял свят.
  (3)
  В Регламент (ЕС) № 206/2010 на Комисията (2) се определят изискванията за ветеринарното сертифициране при вноса в Съюза на пратки с определени живи животни. В част 2 от приложение IV към Регламент (ЕС) № 206/2010 се установява ветеринарният сертификат QUE, който да се използва за пратки с пчелни майки и земни пчели майки (Apis mellifera и Bombus spp.).
  (4)
  Някои територии на държави членки са признати за свободни от вароатоза с Решение за изпълнение 2013/503/ЕС на Комисията (3). Допълнителните гаранции, които се изискват за търговията, определени с посоченото решение, за опазване на статута на тези територии като свободни от болестта вароатоза предвиждат държавите членки да забранят въвеждането в Съюза на пратки с пчелни майки и придружаващите ги пчели работнички, когато крайното им местоназначение е територия, свободна от вароатоза.
  (5)
  Следователно ветеринарният сертификат QUE, определен в част 2 от приложение IV към Регламент (ЕС) № 206/2010, следва да бъде съответно изменен.
  (6)
  Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩИЯ РЕГЛАМЕНТ:
  Член 1
  В част 2 от приложение IV към Регламент (ЕС) № 206/2010 ветеринарният сертификат QUE се заменя с текста, съдържащ се в приложението към настоящия регламент.
  Член 2
  За преходен период до 30 май 2014 г. въвеждането в Съюза на пратките с пчели, посочени в член 7, параграф 3, буква а) от Регламент (ЕС) № 206/2010, придружени от ветеринарен сертификат, попълнен и подписан в съответствие с образец QUE, определен в част 2 от приложение IV към Регламент (ЕС) № 206/2010, във версията му преди датата на влизане в сила на настоящия регламент, следва да бъде разрешено.
  Член 3
  Настоящият регламент влиза в сила на двадесетия ден след публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 25 октомври 2013 година.